CELEX: 62016TN0901
Language: hu
Date: 2016-12-21 00:00:00
Title: T-901/16. sz. ügy: 2016. december 21-én benyújtott kereset – Elche Club de Fútbol kontra Bizottság

20.2.2017   
            
            
               HU
            
            
               Az Európai Unió Hivatalos Lapja
            
            
               C 53/40
            
         2016. december 21-én benyújtott kereset – Elche Club de Fútbol kontra Bizottság
   (T-901/16. sz. ügy)
   (2017/C 053/48)
   Az eljárás nyelve: spanyol
   
      Felek
   
   
      Felperes: Elche Club de Fútbol, SAD (Elche, Spanyolország) (képviselők: M. Segura Catalán és M. Clayton ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               a keresetben hivatkozott megsemmisítési jogalapoknak adjon helyt;
            
         
               —
            
            
               állapítsa meg a Spanyolország által az Elche Club de Fútbol S.A.D. (és más labdarúgóklubok) javára nyújtott SA.36387 (2013/C) (korábbi 2013/CP) állami támogatásról szóló 2016. július 4-i európai bizottsági határozat semmisségét, különösen az Elche CF-et illetően;
            
         
               —
            
            
               a 3. intézkedést illetően semmisítse meg a határozat 1. cikkét;
            
         
               —
            
            
               semmisítse meg a határozat 2. cikkét annyiban, amennyiben az elrendeli a 3. intézkedéssel kapcsolatos állami támogatásoknak az Elche CF-től való visszatéríttetését;
            
         
               —
            
            
               kötelezze a Bizottságot az eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes négy jogalapra hivatkozik.
   
               1.
            
            
               Az első jogalap azon alapul, hogy a Bizottság a támogatási intézkedés és a kedvezményezett meghatározása során elemzési és indokolási hibát vétett annak megállapításakor, hogy az Instituto Valenciano de Finanzas (IVF) által a Fundación Elche CF részére nyújtott garanciáknak az EUMSZ 107. cikk értelmében vett kedvezményezettje az Elche CF volt.
            
         
               2.
            
            
               A második jogalap azon alapul, hogy a Bizottság megsértette az EUMSZ 107. cikket és az indokolási kötelezettséget, amikor az IVF által a Fundación Elche CF részére nyújtott garanciákat állami támogatásnak minősítette. A Bizottság nem bizonyította az államnak való betudhatóságot, sem azt, hogy előny nyújtására került sor, sem pedig ezen előny szelektív jellegét, és nem vizsgálta meg a versenytorzítást, továbbá nem indokolta meg megfelelően az Európai Gazdasági Térségen belüli versenyre gyakorolt hatást.
            
         
               3.
            
            
               A harmadik jogalap azon alapul, hogy a Bizottság a támogatás nagyságának és a visszatéríttetendő összegnek a megállapításakor megsértette az EUMSZ 107. cikket.
            
         
               4.
            
            
               A másodlagosan felhozott negyedik jogalap azon alapul, hogy a Bizottság a támogatás belső piaccal való összeegyeztethetőségének értékelésekor, valamint a megmentési és szerkezetátalakítási iránymutatás alkalmazásakor megsértette az EUMSZ 107. cikket.